২০১৩–১৪ বুন্দেসলিগা
২০১৩–১৪ বুন্দেসলিগা জার্মানির পেশাদার ফুটবল লীগের শীর্ষ স্তর বুন্দেসলিগার ৫১তম মৌসুম ছিল। এই মৌসুমটি ২০১৩ সালের ৯ই আগস্ট তারিখে শুরু হয়ে ২০১৪ সালের ১০ই মে তারিখে সম্পন্ন হয়েছিল। বায়ার্ন মিউনিখের ওলন্দাজ আক্রমণভাগের খেলোয়াড় আরিয়েন রোবেন এই মৌসুমের প্রথম গোল করেছিলেন। বায়ার্ন মিউনিখ বুন্দেসলিগার পূর্ববর্তী আসরের চ্যাম্পিয়ন, যারা ২০১২–১৩ মৌসুমে ৯১ পয়েন্ট অর্জন করে এই প্রতিযোগিতার ইতিহাসে ২২তম বারের মতো শিরোপা জয়লাভ করেছিল। এই মৌসুমে ৯০ পয়েন্ট অর্জন করে বায়ার্ন মিউনিখ ২৩তম বারের মতো বুন্দেসলিগা এবং ২৪তম বারের মতো জার্মান শিরোপা জয়লাভ করেছিল। বরুসিয়া ডর্টমুন্ডের পোলীয় আক্রমণভাগের খেলোয়াড় রবের্ত লেভানদোভস্কি ২০ গোল করে এই মৌসুমের শীর্ষ গোলদাতার পুরস্কার জয়লাভ করেছিলেন।